《太白骑鲸图》
明代·程敏政

长庚何罪谪九天，堕地亦作人中仙。吐词如神醉不死，江山落魄惊无前。

采石矶头弄明月，醉眼浑疑烂银阙。翻身却入冯夷宫，铁网珊瑚任攀揭。

阳侯知此太白精，奉归帝所无留行。青冥风露九万里，掉尾独跨横山鲸。

花鸟纷纷渺尘海，千古骚人忆丰采。画图想像知有无，赢得旁观小儿骇。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。